Oplev engelsk gadeteaterfestival fra din sofa

*PASSAGE Festival (DK +SWE) og SO Festival (UK) folder et stort gadeteaterprogram ud i det virtuelle. Du kan streame forestillinger og talks fra den engelske gadeteaterfestival, når årets SO Festival finder sted i et digital format under navnet SOfa Fest, lørdag 22. og søndag 23. august.*

[Stort program før børn, familier og voksne](https://passagefestival.nu/program-22-23-august/)

Mens vi i Danmark har god afstand, men stadig kan nyde det gode sommervejr, strandture, cafébesøg og kulturoplevelser, er virkeligheden noget anderledes for engelske borgere: hér har hjemmearbejde været en realitet i mere end fire måneder, uden fysiske møder med kollegaer eller kulturoplevelser og fællesskaber i det offentlige rum.

Helsingør Teater og PASSAGE Festival har i tre år haft den kunstneriske ledelse af den engelske gadeteaterfestival SO Festival i Skegness, East Lincolnshire. I år har man sammen med Magna Vitae Trust, arrangørerne af festivalen, måttet aflyse årets festival, der skulle have fundet sted i Skegness by den 22. og 23. august.

I stedet har festivalen nu fået en digital afløser i SOfa Fest, der inviterer både engelske og danske publikummer til at se gadeteater, hvor det er muligt på begge sider af Nordsøen: fra stuen.

SOfa Fest overtager derfor PASSAGE Festivals Facebookside hele weekenden, hvor der livestreames både aktiviteter, man kan deltage i hjemmefra såvel som internationale forestillinger for både børn, familier og voksne den 22. og 23. august, begge dage fra kl. 11-16.30.

[Hvad kan man se](https://passagefestival.nu/program-22-23-august/)

Over 20 forestillinger, events og sociale aktiviteter løber af stablen på Facebook og Youtube i et livestream fra England. To af indslagene stammer fra PASSAGE Festival – nemlig The Horsemen af franske Les Goulus og dansk/makedonske Alex Bartis marionetdukke-teater. Succesforestillinger, der tiltrak mange publikummer, og som altså nu kan (gen)opleves fra deres lokationer på Jarlens Grund i Espergærde og Ellekildehave i Ålsgårde. Derudover er der en række sjove engelske børneforestillinger og poetiske, dokumentariske og musikalske indslag til de voksne.

DATO OG TID: LØRDAG 22. AUGUST OG SØNDAG 23. AUGUST KL. 11.00 - 16.30

**HVOR:** [www.facebook.com/passagefestival](http://www.facebook.com/passagefestival) & [www.youtube.com/channel/UCscCUQZ-xO76WbcCzGjGP-Q](http://www.youtube.com/channel/UCscCUQZ-xO76WbcCzGjGP-Q)

*SOfa Fest* er støttet af Arts Council England, East Lindsey District Council, British Council, PASSAGE Festival, Helsingør Teater, Without Walls Associate Touring Network, Metro Boulot Dodo & Rural Media

Man kan læse mere om samarbejdet med SO Festival og det nye format, SOfa Fest, på [www.passagefestival.nu/om-sofa-fest](http://www.passagefestival.nu/om-sofa-fest) og [www.sofestival.org](http://www.sofestival.org)

**For mere information:** Kontakt Camilla Hasseriis Dietz på [pr@helsingor-teater.dk](mailto:pr@helsingor-teater.dk) eller 53840811

**FAKTA**

**Om PASSAGE Festival**

Den internationale gadeteaterfestival PASSAGE Festival er Nordens største internationale, og eneste transnationale, gratis gadeteaterfestival. Den arrangeres årligt af [Helsingør Teater](http://www.helsingor-teater.dk) og [Dunkers kulturhus](http://www.dunkerskulturhus.se) i Helsingborg. I 2020 er det

17. gang man kan opleve PASSAGE festival. PASSAGE skaber møder: mellem det internationale og det lokale, mellem byernes borgere og ambitiøse kunstnere – både i byens centrum og boligområdernes periferi. Festivalen samarbejder med en lang række kommuner, byer og festivaler i både Danmark og Sverige.

PASSAGE Festival modtager støtte fra Statens Kunstfond, Helsingør Kommune, Helsingborgs stad, samt øvrige private fonde. [www.passagefestival.nu](http://www.passagefestival.nu)

**SO FESTIVAL**

PASSAGE Festival samarbejder med [SO Festival](https://www.sofestival.org) i Skegness, England om at udvikle det kunstneriske program og bidrage til at udnytte gadeteatrets særlige evne til at nå de (lokale) befolkningsgrupper, der normalt ikke kommer i kontakt med kulturelle tilbud. SO Festival er i 2020 aflyst i fysisk format. Til gengæld mødes PASSAGE og SO Festivals publikum i de digitale format: SOfa Fest.

**Om Helsingør Teater**

Helsingør Teater er en teaterforening, der præsenterer danske og internationale turnerende teaterforestillinger for både børn og voksne, og arrangerer PASSAGE Festival i samarbejde med Helsingborg og Dunkers kulturhus. Helsingør Teater arbejder for at formidle folkelig appellerende teaterkunst i et eksperimenterende og nyskabende regi. Med teaterleder Jens Frimann Hansen i spidsen er det Helsingør Teaters mål at få scenekunsten ud over scenekanten og ud til publikum. Det sker blandt andet ved at bringe teatret væk fra scenen og ud til folk, men også ved at inddrage beboere i lokalområdet – og særligt i boligområder - i teatrets processer.

Helsingør Teater er i forlængelse af ovenstående og erfaringerne med dette arbejde særligt på PASSAGE Festival, ansat ved den engelske SO Festival som tilrettelægger for det kunstneriske program fra og med SO Festival 2018.

Helsingør Teater modtager støtte fra Helsingør Kommune, Statens Kunstfond og en række fonde.

[WWW.HELSINGOR-TEATER.DK](http://WWW.HELSINGOR-TEATER.DK)